Още един щат преминава в редиците на Джо Байдън Отново само в рамките на няколко часа Пенсилвания стана „ синя “ Кандидатът на Демократическата партия Джо Байдън успя да поведе в още един американски щат , в който досега преднина имаше неговият опонент Доналд Тръмп . Отново само в рамките на няколко часа щатът Пенсилвания стана „ син “ , показват данни , цитирани от в . Wall Street Journal . Към 16 ч . българско време преднината на Байдън все още е малка – под 0 , 1 % , или 5594 гласа , при преброени 98 % от бюлетините . Това е поредната добра новина за лагера на бившия вицепрезидент , който все по - сигурно се приближава към първи мандат като държавен глава на САЩ . Ако преднината му се запази , той ще получи от щата още 20 гласа в изборната колегия и спокойно ще отнеме Белия дом от Тръмп . „ Резултатите все още са твърде близки , за да се каже за кого е щатът , като е възможно да има допълнителни съдебни оспорвания ( на резултатите – бел . ред . ) и още бюлетини предстои да бъдат преброени “ , коментира журналистът на Bloomberg Катлийн Търнър . По - рано през деня Байдън спечели преднина и в Джорджия , където поведе с 1097 гласа при преброени 99 % от бюлетините . Байдън води с 264 гласа в изборната колегия от необходими 270 . Тръмп засега е с 214 гласа . Въпреки че шансът е на страната на демократа , все още трябва да завърши гласуването в няколко щата , за да може със сигурност да се каже кой ще е новият президент на САЩ . Междувременно републиканският сенатор от Пенсилвания Пат Тоуми заяви , че няма доказателства , които да подкрепят твърденията на Тръмп за масови изборни измами в неговия щат . „ Видях речта на президента миналата вечер и тя беше много трудна за гледане “ , заяви Тоуми пред NBC . „ Обвиненията на президента за мащабна измама и кражба на изборите просто не са обосновани “ , допълни той . В изявление от четвъртък в Белия дом Тръмп каза , че изборите са били „ откраднати “ от него , въпреки че не представи конкретни доказателства за това . „ Ако преброите законните гласове , аз печеля с лекота . Ако броите и незаконните гласове , те могат да се опитат да откраднат изборите от нас “ , каза той , цитиран от Bloomberg .